ประชาชนเดินทางกลับภูมิลำเนาและท่องเที่ยวเฉลิมฉลอง ช่วงวันหยุดยาวในเทศกาลปีใหม่ ที่สถานีรถไฟหัวลำโพง
บรรยากาศการเดินทางกลับภูมิลำเนาในวันหยุดยาวช่วงเทศกาลปีใหม่ ที่สถานีรถไฟกรุงเทพ หรือหัวลำโพง ตลอดตั้งแต่เช้าที่ผ่านมา(30 ธ.ค) พบว่า มีประชาชนทยอยเข้ามาใช้บริการจำนวนมาก เพื่อเตรียมเฉลิมฉลองปีใหม่กลับภูมิลำเนาเพื่อเยี่ยมญาติพี่น้องและท่องเที่ยวช่วงเทศกาลปีใหม่ ส่วนใหญ่เดินทางเป็นหมู่คณะ จากการสอบถามส่วนใหญ่เลือกเดินทางโดยรถไฟเนื่องจากมีความปลอดภัยและสะดวกสบายในการเดินทาง สำหรับปีนี้การรถไฟแห่งประเทศไทย เปิดให้บริการขบวนรถพิเศษช่วยการโดยสาร  จำนวน 6 ขบวน ทั้งเส้นไป-กลับ ในเส้นทางสายเหนือ 2 ขบวน และสายตะวันออกเฉียงเหนือ  4 ขบวน ซึ่งเป็นรถนั่งชั้น 3 จำนวน 54 คัน รองรับผู้โดยสารได้เพิ่มประมาณ 8,000 คน/วัน นอกจากนี้ ได้มีการพ่วงตู้โดยสารเพิ่มเติม เข้ากับขบวนรถที่เดินประจำในทุกเส้นทางให้เต็มหน่วยลากจูง เพื่อรองรับการเดินทางของพี่น้องประชาชน ตั้งแต่วันที่ 29 ธันวาคม 2565 - 4 มกราคม 2566 สามารถรองรับผู้โดยสารได้สูงสุด 100,000 คนต่อวัน ซึ่งมั่นใจมีความเพียงพอต่อการเดินทางและไม่มีผู้โดยสารตกค้าง